钦定古今图书集成/理学汇编/文学典/第140卷 > 《春秋注疏》 > 《简策》
## 钦定古今图书集成/理学汇编/文学典/第140卷 > 《春秋注疏》 > 《简策》

杜预《春秋左传序》：“诸侯各有国史，大事书之于策，小
事简牍而已。”孔颖达疏：“《释器》云：‘简谓之毕’。郭璞云：‘今
简札也’。许慎《说文》曰：‘简，牒也。牍，书板也’。蔡邕《独断》曰：
‘策者，简也。其制长二尺，短者半之，其次一长一短，两
编下附。郑康成注《中庸》亦云：‘策，简也’。由此言之，则简、
札、牒、毕，同物而异名。单执一札，谓之为简，连编诸简’”，
乃名为策。故于文策或作册，象其编简之形也。郑康
成注《论语序》以《钩命决》云“《春秋》二尺四寸书之，《孝经》
一尺二寸书之。”故知六经之策，皆称长二尺四寸。蔡
邕言二尺者，谓汉世天下策书所用，故与六经异也。
简之所容，一行字耳。牍乃方版，版广于简，可以并容
数行。凡为书字，有多有少，一行可尽“者书之于简，数
行可尽者书之于方；方所不容者，乃书于策。”《聘礼》曰：
“若有故，则加书将命，百名以上书于策，不及百名书
于方。”郑康成曰：“名，书文也，今谓之字。策，简也；方，版也。”
是其字少则书简，字多则书策。此言大事小事，乃谓
事有大小，非言字有多少也。大事者，谓君举告庙，及
邻国赴告，经之所书皆是也。“小事”者，谓物不为灾，及
言语文辞，传之所载皆是也。大事后虽在策，其初亦
记于简，如《南史》欲书，崔杼执简而往；董狐既书，赵盾
以示于朝。是执简而示之，非举策以示之。明大事皆
先书于简，后乃定之于策也。其有小事，文辞或多，如
吕相绝秦，声子说楚，字过数百，非一牍一简所能容
者，则于众简牍以次存录也。杜所以知其然者，以隐
十一年传例云“灭不告败，胜不告克”，不书于策，明是
大事来告，载之策书也。策书不载，丘明得之，明是小
事传闻，记于简牍也。以此知仲尼修经，皆约策书成
文，丘明作传，皆博采简牍众记，故隐十一年注云“承
其告辞，史乃书之于策。”若作传闻行言，非将君命，则
记在简牍而已，不得记于典策，此盖《周礼》之旧制也。
又庄二十六年，“经皆无传，传不解经”，注云：“此年经、传
各自言其事者，或策书虽存，而简牍散落，不究其本
末，故传不复申解。”是言经据策书，传凭简牍，经之所
言其事大，传之所言其事小，故知小事在简，大事在
策也。